
Dunaszekcső Községi Önkormányzat Képviselő-testülete

5/2012.

Jegyzőkönyv

Készült a Dunaszekcső Községi Önkormányzat Képviselő-testülete 2012. július 2. napján  megtartott üléséről. 

Jelen vannak:

	Faller János
	polgármester

	Szabó Gergely

Bíró Zsolt

Gomnbár János

Dr.Miklósa Mónika

Sándor József
	alpolgármester

képviselők


                    Pest Éva körjegyző

                    1-2-3. napirendi pontokhoz Mózes Gábor pénzügyi munkatárs
Igazoltan távol: Prucs András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Javaslatot tesz az ülés napirendi pontjaira, melyeket az alábbiak szerint egyhangúlag elfogadnak a képviselők:

1. Tájékoztatás a 2011. évi szociális ellátásokról

    Előterjesztő: Faller János polgármester, Mózes Gábor, pénzügyi előadó

2. A 2011. évi pénzmaradvány felosztása
    Előterjesztő: Faller János polgármester, Mózes Gábor, pénzügyi előadó

3. Két ülés között történt fontosabb események


 Előterjesztő: Faller János polgármester
4. Könyvtár helyzete az iskolatársulás megszűnése után


 Előterjesztő: Faller János polgármester
5. Önkormányzati rendelet tiltott, közösségellenes magatartásokról

 
 Előterjesztő: Pest Éva körjegyző

6. Református egyházközösség támogatási kérelmei

    Előterjesztő: Faller János polgármester

7. Általános iskola támogatási kérelme

    Előterjesztő: Faller János polgármester

8. Beszámoló a 2011. évi gyermekvédelmi és gyermekjóléti feladatok ellátásáról

    Előterjesztő: Pest Éva körjegyző

9. Nefela jégeső elhárítás

      Előterjesztő: Faller János polgármester

10. Dél-Balaton Sió-völgye határozati javaslatai

      Előterjesztő: Faller János polgármester
11. Egészséges életmódra nevelő pályázat

      Előterjesztő: Bíró Zsolt képviselő
12. Idősek Klubja működésével kapcsolatos intézkedések

      Előterjesztő: Faller János polgármester
NAPIRENDI PONTOK TÁRGYALÁSA

1.napirendi pont: Faller János polgármester: A pénzügyes kollégáktól kért egy kimutatást a 2011. évben kifizetett szociális ellátásokról annak érdekében, hogy az önkormányzat képviselői is tisztában legyen az erre a célra kifizetett összegekről, az önkormányzati önerő mértékéről. 

Mózes Gábor pénzügyi munkatárs ismerteti a táblázat alapján a szociális ellátásokat. A terv 11.342 eFt volt, a teljesítés pedig 8.957 eFt lett. A tervezéskor még nem számolhattunk azzal, hogy a közfoglalkoztatás hogyan alakul 2011. évben. A közfoglalkoztatásba nagyon sok ellátottat bevont az önkormányzat, és a foglalkoztatás idejére a bérpótló juttatás szünetelt. 

2.napirendi pont: Faller János polgármester átadja a szót Mózes Gábor pénzügyi munkatársnak.

Mózes Gábor: A 2011.évi pénzmaradvány 135.704 eFt volt. A 2012. évi költségvetés egyensúlyához 45 millió forintot igénybe kellett venni. Így a felosztható pénzmaradvány 98.290.030 Ft. A két nemzetiségi önkormányzat pénzmaradványa 572.000 Ft volt.  A fennmaradó összeg kiadásaira készített javaslatot. 
3700001 szakfeladat – csatorna bekötésekhez anyagvásárlás – 300.000 Ft.

8411121 szakfeladat – iskola épületén nyílászárók cseréjénél kőműves munka – 444.500 Ft

8411121 szakfeladat – MTKT társulásban fenntartott intézmények 2011. évi elszámolása – 1.112.534 Ft

8411121 szakfeladat – Somberekkel társulásban fenntartott intézmények 2011. évi elszámolása – 1.470.000 Ft

 8411121 szakfeladat – vízrendezési pályázathoz tervezés és engedélyeztetési eljáráshoz tartozó kiadások – 2.921.000 Ft
8412021 szakfeladat – közvilágítás költségeinek emelése (jelenleg 4.240 eFt) –  2.299.000  Ft

8414031 szakfeladat – traktorvásárlás miatt – 1.300.000 Ft

8411121 szakfeladat – művelődési ház felújításnál nem szerepelt tervezés – 48.260.000 Ft

8414031 szakfeladat – hajtó és kenőanyag vásárlás – 500.000 Ft

5220011 szakfeladat – Baross utcai útfelújítás – 1.500.000 Ft

8411121 szakfeladat – polgármesteri keret – 200.0000 Ft

8411121 szakfeladat – eseti rendezvények költségeihez – 150.000 Ft

8411121 szakfeladat – tartalék összege – 28.480.996 Ft
Faller János: Az elhangzottakhoz a következőket mondja el. A csatorna bekötésekkel kapcsolatban 2013. július 1-től jelentős változások lesznek. Az információt meghallva, jönnek az ingatlantulajdonosok, és bejelentik a rákötési szándékukat. Az 1998-as beruházásnak most jönnek vissza a hátulütői. A bekötéseknél nagyon sok probléma adódik, nem ott találják meg, ahol a terveken szerepel. A Szolgáltató átadta a felvételeket is, de ennek ellenére nehezen állapítható meg, hogy hol vannak az ingatlanokhoz a beállások. A Damjanich utcában már jelentős problémákkal találkozott. Ezen a szakfeladaton biztosítani kell az átadandó anyagoknak a költéségét.
A belvízelvezetésre beadott pályázatok elbírálását felfüggesztették. Az eddig adott költségeket azonban meg kell fizetnie az önkormányzatnak. 

A közvilágítás díjának korábbi számításánál hibát követett el a korábbi Szolgáltató. Az 56-os főút felújítása során megnövekedett a községben a lámpatestek száma. Most a rendszerhasználat és az energiabiztosítás különválásánál jelentkezett a probléma. A szerződésben szereplő 70.000 KW óra helyett ténylegesen 123.000 KW órát használunk fel. 

Gombár János: Információként kívánja elmondani, hogy az M-Telekom 8%-kal kevesebb összegért biztosítja a gázellátást.

Faller János: A gázellátást az MTKT szervezi, intézi a közbeszerzéseket. Jelenleg az M-Telekommal állunk szerződésben. Már csak éves szerződéseink vannak. Remélhetőleg, ha az MTKT átalakul, akkor is ott marad ez a feladat, mert így együtt a sok település sokkal nagyobb eséllyel jelenik meg a Szolgáltatóknál. 
A Művelődési ház felújításának költségvetése átdolgozásra kerül, remélhetőleg még a héten meg is érkezik. A legfontosabb megoldandó feladat a tető, aminek a mostani konyha végéig át kell épülnie. A mögötte lévő terület beépítése elmarad. A 80 millió forintos költségvetésű átépítést nem tudjuk végrehajtani. A szerződés módosítás adminisztrációs részét jelenleg intézik a pályázatírók. Tervezni kell költséget. 2013. áprilisig kell az első elszámolásokat elkészíteni, tehát idén bevétel nem lesz. 2013.augusztusra készen kell lenni, a teljes elszámolást addig be kell nyújtani. 

A felújítások beleférnek a tervezett összegbe, kivéve a Baross utcai felújítást. Végig palaeternit a vízvezeték, és azt ki kell váltani. A vízvezeték kikerül a járda és az út között kihagyott zöldterületre, amely kb. 1 m széles lesz. A vízvezeték cseréjének munkadíja 350.000 Ft lesz. A Csokonai utcából levezető járdát is meg kell csinálni. Döntés kell majd, hogy a költségek pontos ismerete után a Tinódi utca és a Várhegyen kimaradt utca felújítása lehetséges-e. 
A rendezvénykeret szükséges. Olyan események zajlottak le, amelyeket támogatni kell. Példaként említi a juniálist, amely remekül sikerült. Még a külföldön dolgozó fiatalok is hazajöttek erre a hétvégi rendezvényre. Civil szervezet csinálta, és jól csinálta. A következő rendezvény az augusztusi Falunap lesz. 
A testület 6 szavazattal 0 ellenében a következő határozatot hozta: 

29/2012. (VII.02.) Kt. számú határozat 

2011. évi pénzmaradvány felosztásáról

1.) A képviselő-testület az MTKT Véméndi Idősek Klubja Dunaszekcsői Tagintézmény 2011. évi pénzügyi zárását elfogadja. 
2.) A képviselő-testület a SÁIO és AMI Dunaszekcsői tagiskolájának a 2011. évi pénzügyi zárását  elfogadja.

3.) A képviselő-testület a SÁIO és AMI Dunaszekcsői Tagóvodájának a 2011. évi pénzügyi zárását  elfogadja.
4.) A képviselő-testület a 2011. évi pénzmaradvány terhére a következő előirányzat módosításokat hajtja végre:
3700001 szakfeladat – csatorna bekötésekhez anyagvásárlás – 300.000 Ft.

8411121 szakfeladat – iskola épületén nyílászárók cseréjénél kőműves munka – 444.500 Ft

8411121 szakfeladat – MTKT társulásban fenntartott intézmények 2011. évi elszámolása – 1.112.534 Ft

8411121 szakfeladat – Somberekkel társulásban fenntartott intézmények 2011. évi elszámolása – 1.470.000 Ft

 8411121 szakfeladat – vízrendezési pályázathoz tervezés és engedélyeztetési eljáráshoz tartozó kiadások – 2.921.000 Ft

8412021 szakfeladat – közvilágítás költségeinek emelése (jelenleg 4.240 eFt) –  2.299.000  Ft

8414031 szakfeladat – traktorvásárlás miatt – 1.300.000 Ft

8411121 szakfeladat – művelődési ház felújításnál nem szerepelt tervezés – 48.260.000 Ft

8414031 szakfeladat – hajtó és kenőanyag vásárlás – 500.000 Ft

5220011 szakfeladat – Baross utcai útfelújítás – 1.500.000 Ft

8411121 szakfeladat – polgármesteri keret – 201.0000 Ft

8411121 szakfeladat – eseti rendezvények költségeihez – 150.000 Ft

8411121 szakfeladat – tartalék összege - 28.480.996 Ft

3.napirendi pont: Faller János polgármester: A két ülés között történt fontosabb események között elmondja, hogy az általános iskola ablakfelújítása, cseréje befejeződött. Gesztor önkormányzatként Somberek pályázott, nekik készült a számla, mi adtuk az önerőt. A könyvvizsgálók szerint meg van arra a lehetőség, hogy szétválás esetén, hogyan kerülhet Dunaszekcsőn „aktiválásra” a vagyonleltárban. 
Az elmúlt héten megkeresték a Baranya Megyei Rendőr-főkapitányságról a helyi körzeti megbízotti iroda elektromos ellátása érdekében. Javasolja, hogy a testület támogassa 25000 Ft összeggel az áramellátást. 
Továbbra is problémát jelent az üdülőterületről a háztartási hulladék összegyűjtése és elszállítása. A legnagyobb problémát az jelenti, hogy az ingatlantulajdonosok nem csak a háztartási szemetet öntik bele a konténerbe, hanem mindent bele vagy mellé raknak (pl. hűtőszekrény, ágy, stb.). Nem értik meg, hogy nem lehet, és azt sem, hogy az üdülőterületen a szemetet csak a Dunaszekcsőn érvényes piros zsákban lehet elvitetni. Feltétlenül kell rendelni egy 7 m3-es konténert, és a következő évre más szervezési megoldást kell találni. 

Szabó Gergely: Kerüljön most megrendelésre mihamarabb a nagy konténer, a télen pedig meg kell találni a megoldást, és arról értesíteni kell az ingatlantulajdonosokat. 

Faller János polgármester: A volt Cementipari Vállalat területének bérlésére jelentkezett egy cég. A cégvezető elmondása szerint 60 főt kívánna foglalkoztatni 3 műszakban. Ezt azonnal meg is vétózta, mert azon a területen nem engedhető meg, hogy ilyen munkaidő beosztásban dolgozzanak. Cserepet gyártanának, és ha csak két műszak lehet, akkor 40 főt alkalmaznának. A működéssel kapcsolatban egyenlőre papírgondjaik vannak, de később még jelentkezni fognak. 

A „volt” bérlő ellen a lépéseket megtette az ügyvéd, és a felszámoló biztos is megkezdte a tevékenységét. 
Gombár János: Referenciát kellene tőlük kérni.

Szabó Gergely: Ha papírproblémáik vannak, akkor kezdő cégről lehet szó, nem tudnak referenciát bemutatni. 

Dr.Miklósa Mónika: Biztos, hogy infrastruktúrát fog fejleszteni, adózni fog, foglalkoztat. Több szempontból előnyt jelenthet a községnek.

Faller János: A cserépgyártáshoz az infrastruktúra számukra megfelel, azon nem akarnak változtatni semmit. Minden megfelel nekik a telepen, különösen a Duna, amelyen a homokszállítás történne. 

Gombár János: Hívjuk meg a cégvezetőket testületi ülésre. 

Sándor József: Adjanak előbb egy írásos anyagot, egy üzleti tervet, és utána jöhetnek testületi ülésre, akkor már lehet mit kérdezni. 

Gombár János: Információ kell arról mindenképpen, hogy mennyire hangos a gyártás folyamata, mert a lakókörnyezet nyugalma fontos. 

Faller János polgármester: Megérkezett a Népegészségügyi Intézet szakfelügyeleti ellenőrzésének jegyzőkönyve, mely célvizsgálat volt a körzeti védőnőnél. Információt kért a szakfelügyeletet ellátó védőnőtől az utolsó mondatról, mely szerint az ellátottak alapján még pont benne vagyunk a finanszírozhatóságban. 

A Szent István szabadkai Egyetem és egy cég közös vállalkozásban császárfával kísérleteznek. Elmondásuk szerint 24 év alatt háromszor vágható a telepítés. Első évben vissza kell vágni, a második évre pedig 3-5 méteres lesz. Nagy probléma, hogy nagyon szeretik az állatok, ezért körbe kell keríteni. Az ára 4000 Ft/db. Amiért gondolkodni kellene rajta, az az, hogy kiváló a fűtőértéke.  Nyolc év után 5000 Ft/m3-es áron vissza is vásárolná a cég a kitermelt fát. Sok a telepítési költség, és az első időben gondoskodni kell a vízellátásról. Arra gondolt, hogy vízvezetéket kellene kiépíteni az érintett területig.
Sándor József: Az Újvárosi „szeméttelep” kinek a tulajdona? Ott van víz is.

Faller János: Kell kb. 2,5 ha terület. Akár a gyakorlókert is lehetne a helye. 
Szabó Gergely: A víz kell, mert semmiből, semmi nem lesz. Ez egy igaz mondás. Szerinte a töltésre kellene inkább a telepítést megcsinálni. 

Gombár János: Szerinte még információkat kellene gyűjteni, és ebben felajánlja a részvételét. 

A testület 6 szavazattal 0 ellenében a következő határozatot hozta: 

30/2012. (VII.02.) Kt. számú határozat 

a lejárt határidejű határozatokról, a két ülés között történt fontosabb eseményekről
1.) A képviselő-testület a 2012. évi költségvetése tartalékának terhére, átadott pénzeszközként, 25.000 Ft összeget biztosít a dunaszekcsői körzeti megbízotti iroda áramellátásának rendezéséhez. 

Határidő: azonnal

Felelős: Faller János polgármester

2.) A képviselő-testület 2012. évben még konténeres  megoldással gondoskodik az üdülőterületen a háztartási szemét összegyűjtéséről és elszállíttatásáról.. A testület felhatalmazza a polgármestert, hogy a Szolgáltatóval tárgyaljon, rendelje meg a konténert, tárgyaljon továbbá a megoldásról, és azt követően gondoskodjon az ingatlantulajdonosok értesítéséről. 

3.) A képviselő-testület a két ülés között történt fontosabb eseményekről szóló tájékoztatást elfogadja.

4.napirendi pont: Faller János polgármester: A könyvtárral kapcsolatban szükséges dönteni. Vagy mozgókönyvtár lesz, vagy önálló könyvtár. Ha önállóan akarjuk községi könyvtárként fenntartani, akkor vezetőt kell kinevezni. 
Egybehangzó vélemény alapján a testület tagjai 6 szavazattal 0 ellenében a következő határozatot hozták:

31/2012. (VII.02.) Kt. számú határozat 

községi könyvtár alapításáról, fenntartásáról

A képviselő-testület 2013. január 1. napjától a könyvtárat községi könyvtárként kívánja fenntartani. 

Határidő: 2013. január 1. napjától

Felelős: Faller János polgármester, Pest Éva körjegyző

5.napirendi pont: Pest Éva körjegyző: Összeállította a rendelet-tervezetet, kéri a képviselőket, hogy javaslataikkal egészítsék ki, módosítsák a tervezetet. A helyszíni bírságolási lehetőség rendeleti szabályozásával nem tudott élni, mert nincs már közterület-felügyelő, és nincs más egyéb személy a hivatalban, akit ezzel a feladattal meg tud bízni. 

Faller János polgármester: Ennek a rendeletnek akkora a jelentősége, hogy javasolja, hogy minden ingatlanba kerüljön kiküldésre a teljes szöveggel.

Más javaslat nem hangzott el, a testület tagjai 6 szavazattal 0 ellenében a következő rendeletet alkották: 

6/2012.(VII.15.) számú önkormányzati

r e n d e l e t 

a tiltott, közösségellenes magatartásokról
(Az elfogadott rendelet a jegyzőkönyv melléklete.)
6.napirendi pont: Faller János polgármester: A református egyházközösség támogatási kérelmeket nyújtott be. Javasolja, hogy a két kérelemben szereplő összegeket a testület biztosítsa.

Kérdés, hozzászólás nem volt, a testület 6 szavazattal 0 ellenében a következő határozatot hozta:

32/2012. (VII.02.) Kt. számú határozat
 a református egyházközösség támogatási kérelmeiről
1.) A képviselő-testület a 2012. évi tartaléka terhére 100.000 Ft-ot biztosít a református egyházközösség részére annak érdekében, hogy az 1947/48-ban Felvidékről áttelepített magyar családok számára tartandó 65. éves megemlékezést méltóképpen tudják megtartani..

2.) A képviselő-testület a 2012. évi tartaléka terhére 20.000 Ft támogatást biztosít a református egyházközösség részére a református parókián szervezett nyári napközis gyermektábor fenntartására. 

Határidő: azonnal

Felelős: Faller János polgármester

7.napirendi pont: Faller János polgármester: Javasolja, hogy a támogatási kérelmet a testület fogadja el, úgy mint a megelőző években is mindig. 
A testület 6 szavazattal 0 ellenében a következő határozatot hozta:
33/2012. (VII.02.) Kt. számú határozat
a helyi, Limes táborozásban résztvevő gyerekek támogatásáról

A képviselő-testület a dunaszekcsői lakóhelyű és helyi általános iskolába járó, 1-1 alsós és felsős csoport részére a Limes táborozás részvételi költségeinek csökkentésére fedezetet biztosít a 2012. évi tartalék terhére.
Határidő: 2012. július 17-22.

Felelős: Faller János polgármester

8.napirendi pont: Pest Éva körjegyző: Elkészült az írásos előterjesztés a 2011. évi gyermekvédelmi és gyermekjóléti feladatok ellátásáról. Kéri a képviselő-testületet, hogy a beszámolót fogadják el.

Kérdés, hozzászólás nem volt, a testület 6 szavazattal 0 ellenében a következő határozatot hozta: 

34/2012. (VII.02.) Kt. számú határozat
a gyermekjóléti és gyermekvédelmi feladatok ellátásáról

A képviselő-testület az önkormányzat 2011. évi gyermekjóléti és gyermekvédelmi feladatairól szóló beszámolót elfogadja.

9.napirendi pont: Faller János polgármester: A Nefela jégesőelhárítás megküldte a támogatási kérelmét. A támogatási kérelmet a működési területükön minden önkormányzatnak megküldték. 
Sándor József: Javasol 20.000 Ft-os támogatást. A területükön a gazdák is fizetnek nekik. 

Szabó Gergely: Nem kötelező fizetni, ezt ki kell hangsúlyozni. Az önkormányzat az egyesületnek a tagja is, erre szeretné felhívni a figyelmet. 

Gombár János: Ha tagjai vagyunk az egyesületnek, akkor ki kell fizetni a kért összeget. 

Faller János: Rendben van, ki kell fizetni. A véleménye az, hogy elsődlegesen a gazdálkodóknak kellene fizetni, illetve kistérségi szinten kellene fenntartani az egyesületet. 

A testület 6 szavazattal 0 ellenében a következő határozatot hozta: 
35/2012. (VII.02.) Kt. számú határozat
a Dél-magyarországi Jégesőelhárítási Egyesületről

A képviselő-testület a Dél-magyarországi Jégesőelhárítási Egyesület részére – a 2012. évi költségvetés tartalékának terhére – a jégeső elhárítási díjat és egyesületi tagdíjat a község lakosságára kiszámolva, megfizeti.

Határidő: azonnal

Felelős: Faller János polgármester

10.napirendi pont: Faller János polgármester:  Valamennyi képviselő megkapta a napirendhez kapcsolódó anyagokat.. Tab város kizárásáról kellene döntenie a testületnek. Véleménye, hogy az információk nem egyértelműek, ezért a pontosabb tájékoztatás megérkezéséig javasolja, hogy a testület helyezkedjen várakozó álláspontra.
A testület 6 szavazattal 0 ellenében a következő határozatot hozta:

36/2012. (VII.02.) Kt. számú határozat
Dél-Balatoni és Sióvölgyi Hulladékkezelési Konzorciumi tagságból történő kizárásról


A Képviselő-testület az előterjesztést megtárgyalta, és az Önkormányzathoz érkező ellentétes információk alapján Tab Város kizárásáról nem hoz döntést, arra a pontosítások után tér vissza. 
Határidő: azonnal

Felelős: Faller János polgármester
11.napirendi pont: Bíró Zsolt képviselő:  Tájékoztatást ad arról, hogy megjelent TÁMOP 6.1.2/11/1. pályázat, „egészségre nevelő és szemléletformáló életmódprogramok” címmel . Akár 10 millió forintra is lehet pályázni, és ebből 2 millió adminisztrációra fordítható. 
Át kell tekinteni hozzá, hogy a helyi társadalmi viszonyokban mire érdemes odafigyelni, pl. dohányzás, életvezetés, családi életre felkészítés. A tevékenységek között szerepelhetnek vetélkedők, táboroztatás, biciklitúra, tanulmány, de akár egy focibajnokság is. Eszközvásárlás is lehetséges a megvalósítandó programokhoz. 
Faller János: Tud-e az alapítvány kezdeni valamit ezzel a kiírással?

Bíró Zsolt: Fejben már végig gondolta, és talán segít az Alapítványnak ez a pályázat. Technikailag nehéz. Projekt menedzser kell, felsőfokú végzettséggel. Kell pénzügyes, de azt adja a pályázatíró cég. Plusz még egy főt kell alkalmazni. 10 hónap alatt fut le a megvalósítás. 
Faller János: A falu befelé fordul. Kellene ez a lehetőség, és ha az Alapítvány élni tud a lehetőséggel, segítséget nyújt a megvalósításban, akkor segítség lehet a községben élők számára. Itt van a zenetábor példája. Kiváló volt, sok érdeklődővel. Nemcsak a zenélő gyerekek szülei voltak jelen az előadásokon, hanem sok érdeklődő jött el megnézni, hogy mit produkálnak a táborozók. 

A pályázat egyetlen negatívuma az utófinanszírozás.  Javasolja, hogy a község vegyen részt ebben a TÁMOP-os pályázati lehetőségben.

A testület 6 szavazattal 0 ellenében a következő határozatot hozta: 

37/2012. (VII.02.) Kt. számú határozat

TÁMOP 6.1.2/11/1 pályázatról
Dunaszekcső község Önkormányzata a TÁMOP 6.1.2/11/1  „egészségre nevelő és szemléletformáló életmódprogramok” pályázaton részt kíván venni. A pályázat 100%-os támogatottságú, vissza nem térítendő támogatást tesz lehetővé, és minimum 1 millió – maximum 10 millió forintra lehet pályázni. A benyújtandó pályázati anyag tartalma alapján – amely jelenleg még nem ismert – az Önkormányzat célul tűzi a maximum 10 millió forintot megpályázni, és tudomásul veszi egyben azt is, hogy nyertes pályázat esetén az utófinanszírozás miatt a költségeket a 2012. évi költségvetése terhére kell biztosítania. 
Határidő: benyújtásra 2012.július 23-tól- szeptember 14-ig

Felelős: Faller János polgármester, Bíró Zsolt képviselő, bizottsági elnök
12.napirendi pont: Faller János polgármester: A Kormányhivatal megküldte a végzését a dunaszekcsői Idősek Klubja működésével kapcsolatban. A mozgássérültekkel kapcsolatos feladatokat csak akkor tudja az önkormányzat megvalósítani, ha pályázaton nyer. A Duna part felől a bejutás megoldott, a hátsó ajtó széles. A küszöbök kivétele a legkevesebb, de az ajtókat is ki kellene cserélni, és a mosdót teljesen átépíteni. Ezt most csak saját erőből nem tudjuk megvalósítani. A két munkavállalóval kapcsolatban pedig elmondja, hogy átszervezések történtek Moháccsal azért, hogy az ötvenes évei közepén lévő „tagintézményvezetőt” már ne kelljen beiskolázni. Az ételosztásban résztvevő munkatárs közel áll a nyugdíjba menetelhez, őt már talán nem lenne szükséges szakképzettség megszerzésére kötelezni. Azt sem tudjuk, hogy mi lesz januártól, mi lesz a társulással, mi lesz magával az intézménnyel. A társulásnak kell megírni a választ, de az információt nekünk kell biztosítani hozzá.
A testület 6 szavazattal 0 ellenében a következő határozatot hozta: 

38/2012. (VII.02.) Kt. számú határozat
az MTKT Véméndi Idősek Klubja Dunaszekcső működésével kapcsolatos intézkedések

A képviselő-testület tudomásul veszi az MTKT Véméndi Idősek Klubja Dunaszekcső tagintézménnyel kapcsolatos, a Baranya Megyei  Kormányhivatal Szociális és Gyámhivatal által feltárt hiányosságokat.  
A végzésben meghatározott 2012. július 20. napi határidőre azonban a leírtakat Dunaszekcső község Önkormányzata nem tudja teljesíteni. 
1.) Az akadálymentességgel kapcsolatban megfogalmazottakat az Önkormányzat csak akkor tudja teljesíteni, ha indul és nyer pályázaton, azt kizárólag saját erőből nem tudja megoldani. 

2.) A telephelyvezető és az étkeztetést ellátó közalkalmazottakkal kapcsolatos kifogások esetében a testület haladékot kér mindaddig, amíg nem lesz tudható, hogy a 2013-as önkormányzati változások ezen intézmény vonatkozásában mit fognak eredményezni. 
Határidő: 2012. július 20. napja

Felelős: Faller János polgármester

Több napirend nem volt, a polgármester az ülést berekesztette.

Kmf.

Faller János
Pest Éva
polgármester
körjegyző
